Mark A. Zakharov
Mark A. Zakharov, f. 1933, russisk instruktør og skuespiller, uddannet GITIS 1955. Gennembrud med Jevgenij Schwartz’ Dragen på Moskvas Universitets studenterscene 1966 og fra 1973 chefinstruktør på teatret Lenkom, som han fortsat leder. Her grundlagde Z en moderne russisk musikteatertradition bl.a. 1976 med Pavel Grusjko og Aleksej Rybnikovs rock-opera Joaquin Murietas stjerner og død over digte af Pablo Neruda og 1981 med Andrej Voznesenskijs Junona og Avos, der har turneret over store dele af verden. I perestrojkaens tidlige år var Zs opsætninger af Ljudmila Petrusjevskajas Tre kvinder i blåt 1985 og Mikhail Sjatrovs Diktaturets samvittighed 1986 banebrydende. Som skuespiller er Z især kendt for mange filmroller og tv-optræden. 